Ex chuncha taval va taꞌal lakataun taꞌan junkan Getsemaní.
Ex chuncha ni Jesús va jalakjunil ixtꞌaltanan:
—Katꞌaulatꞌikcha aniy.
Yu kitꞌin va ikteꞌen skꞌiniꞌ ni Dios.
Ex laklhaꞌal vamun ni Pedro ali Jacobo ali Juan.
Ex ni Jesús va aqtaynilcha pꞌays jamaqaninin la ixjalhanuti.
Ex chuncha va lakjunil:
—Ayaj ikmaqaninin la kelhanuti,
va tacha kaknil kꞌatsan.
Aniycha katꞌaulatꞌik,
kilapakxaucha,
kꞌalakpꞌukꞌujtꞌik.
Ex ni Jesús va stal tiꞌal aꞌukstsꞌuniy,
va talakapuꞌaqtsoqoqtatamal lakatꞌun,
va aqtayl tꞌachiviniy ni Dios.
Skꞌinlhi incha kalal ni jantu kachil ni anchanuꞌ maqanlqajnati.
Va naul:
—KimPay kꞌatꞌi,
uxintꞌi lay makꞌay tachun axtoqnuꞌ.
Va iknajun kꞌimalaqtꞌaxtꞌutꞌi ni aniy ay maqanlqajnati.
Pero jantu kaval yu tacha kitꞌin iknajun.
Kamakꞌatꞌi yu tacha uxintꞌi naꞌun.
Taval va jalaqꞌal ni ixtꞌaltanan.
Laklhitajul,
va taltatanan.
Va naul,
junkal ni Pedro:
—Simón,
¿Ni uxintꞌi va ltꞌatꞌatꞌa?
¿Tus va jantucha kalal kꞌintꞌaꞌalkꞌujtꞌi mas va tauncha hora?
Maqskꞌiniy kꞌalakpꞌukꞌujtꞌikcha,
va kaskꞌintꞌik Dios para jantu kꞌamakꞌanukꞌantꞌik y kamakꞌatꞌik yu jantu lajꞌox.
Ayaj ox yu lakꞌanaunatꞌik pero jantu laqapꞌaysnin kꞌaꞌuntꞌik.
Ex va chuncha aaqtaun anchoqol tꞌachivin ni Dios.
Vanaj va chun naunchoqol yu iskꞌintꞌa.
Taval va aaqtaun minchoqol ni Jesús.
Yu ixtꞌaltanan va aaqtaun laklhitajuchoqol taltatanan.
Va lakꞌukstsꞌinkꞌi ixtajunita ixlaqchulkꞌan,
ayaj ixtaltataputun.
Jantu ixtakꞌatsay tisuncha katanaulcha.
Ex chuncha va aqtꞌutunucha val ni minchoqol aaqtaun ni Jesús,
va naul:
—Vananaj ltꞌatꞌayatꞌik,
vananaj stꞌaknanatꞌik.
Ka oxicha.
Chilcha ni hora tejkan ni kitꞌin yu Sasꞌatꞌa Lapanaki kakmaqxtaqkanacha la ixtamakakꞌan yu talaktuꞌunun lapanakni.
Kaꞌostꞌaꞌulatꞌikcha,
kaꞌaucha.
Va ukstsꞌuniycha minta yu kimaqxtaqyaꞌ.
Tejkan vananaj ixtꞌajun chivin ni Jesús,
va chinchal ni Judas,
xaqayntaun yu pumakautꞌuy ixtꞌaltanan.
Va ixlaktꞌaminta lhuvaj lapanakni yu ixtalhiminta espada ali kꞌiu.
Va jalaqmalaqachal yu xaꞌukxtinin kuras ali yu ixtamasuy ixlhachimoꞌonkꞌan ni israelitas ali yu xalajꞌaynin lapanakni.
Ni Judas,
yu akchꞌintamanan va ixlakjunitacha tacha katapumispal,
va naul:
—Tejkan kakmastakꞌayaꞌ,
kakiltastukyaꞌ.
Yucha kachꞌiyapitik,
ox kꞌalhistꞌaklhipꞌinapitik.
Ex va chuncha ni Judas va talakanunil ni Jesús,
va junil:
—Jamalaniniꞌ.
Taval va kiltastuklhi.
Ex tachꞌapalcha ni Jesús,
va tachꞌilcha.
Qayntaun yu ixtꞌaltanaꞌ ni Jesús va xaqaxtul ixꞌespada.
Va aqatuchaqxmajꞌal akatutaun ixꞌaqaxqol ixꞌoqxtamati ni xaꞌukxtin ni kuras.
Ni Jesús va lakjunil ni lapanakni:
—¿Valiꞌiycha lhitꞌantꞌatꞌikcha kꞌiu ali espada para kilachꞌiyau?
¿Va tacha qayntaun alhavanaꞌ kakval?
Lhilhiy xaklatsukuyau malaninin ni ay lakatajtan,
jantu aqtaun kilachꞌiu.
Pero maqancha tsꞌoqkantacha la ixchivinti Dios ni chuncha katapasal,
xlhiyucha chuncha tapasay.
Ex chuncha ixtꞌaltanan va tatakyauꞌol,
va xꞌamancha tamakaul ni Jesús.
Qayntaun tsꞌal vananaj ixtꞌaꞌanta ni Jesús.
Vamun sábana ixlhipamilkanta.
Ni yucha vachu tachꞌapal,
pero makaumalcha isábana,
va tiꞌasas qoslhi.
Ex talhachaꞌal ni Jesús yu xaꞌay xaꞌukxtin kura.
Va tus tataqxtoqꞌol tachun ni xaꞌukxtinin kuras,
vachuꞌ yu ixtamasuy ixlhachimoꞌonkꞌan ni israelitas,
vachu tachun yu xalajꞌaynin lapanakni.
Yu Pedro vananaj ixkaulhaꞌanta pumaqati ni Jesús tus tachaꞌal la ixpulakna xapuchꞌanan ixchaqaꞌ yu ay xaꞌukxtin kura.
Jalaktꞌataulalcha yu policias.
Va aqtaylcha jalaktꞌasꞌon chꞌantaun kun yuꞌuncha laka jikmi.
Yu xaꞌukxtinin kuras kun tachun yu ixtaꞌaqxtoqnun ni laka ay junta si ixtalakxkauniy matichun yu lay kanaul taun laqtaqal yu makal ni Jesús tacha lay katalhimaqnil.
Pero jantu matichun katatemal.
Lhuvaj lapanakni ixtalaklkaniy ni Jesús pero jantu lay chꞌantaun ixtamakay ixlakchivintikꞌan.
Lati taꞌaqtayl tatislajmay yu jantu laqsaval kaval,
va tanaul:
—Yu kijnankꞌan ijqalasmakvi ixnajun:
“Ni kitꞌin kaklakpujꞌoyaꞌ ni aniy ay lakatajtan yu tamakata lapanakni,
ex yu laꞌatꞌutunu julchan kakmaqayauchoqoyaꞌ ataun sastꞌi lakatajtan pero jantu kunaꞌ yu katamakayaꞌ lapanakni.”
Pero mas chuncha ixtanajun va jantu lay chꞌantaun ixtamakay ixlakchivintikꞌan.
Ex va chuncha ni ay xaꞌukxtin kura va ancha ostayal.
Va lhisakmil ni Jesús,
va junil:
—¿Jantu tuꞌuchun kꞌanauneꞌe?
¿Valiꞌiycha chuncha talhitislajmayan?
Pero yu Jesús vamun saq val,
jantu tsij kanaul.
Ex yu xaꞌukxtin kura va aaqtaun lhisakmichoqol ni Jesús,
va junil:
—¿Uxintꞌicha ni Cristo kꞌatꞌi yu Dios naul kamalaqachayaꞌ?
¿Va uxintꞌi yu Sasꞌatꞌa Dios yu toꞌoyakan?
Ex chuncha ni Jesús va naul:
—Va kitꞌincha.
Ni uxiknankꞌan kilalaqtsꞌinau ni kitꞌin yu Sasꞌatꞌa Lapanaki,
kaktaultachal la ixlhijakanaj ni Dios yu lhitꞌajun tachun tapꞌasta.
Kilalaqtsꞌinau ni kakminchoqotachal laktꞌiyan laka taputsꞌi.
Ex va chuncha yu xaꞌukxtin kura talqamal,
tus chꞌapal ixlaqchꞌiti,
va lajꞌexlhi,
ex naul:
—Jantucha apalay kmaqskꞌiniyau alati chivinti.
Ni uxiknankꞌan asmaktꞌatꞌik ixchivinti,
va akchꞌintamay ni Dios.
¿Tas lhilayatꞌik?
Ex chuncha chꞌantauncha taval,
va tamukꞌanilcha ixlaqtaqal,
talhinaul kanilcha.
Yu alati taꞌaqtaynilcha talakpuchujvay,
ex talaqpuchꞌilcha,
taꞌaqtayl talakasamay,
va tajuniy:
—Chavay kꞌanau taꞌayucha sayan.
Ex chuncha yu policias va taꞌaqtaylcha talakapusay ni Jesús.
Ni Pedro va ancha ixvil maqspaꞌ laqa chaqaꞌ,
la ixpulakna ni ex.
Taval va chinchal qayntaun ixmaqtsukuꞌ ni xaꞌukxtin kura.
Tejkan laqtsꞌil ni Pedro tꞌajun sꞌon,
aqtaylcha laqastay,
va junil:
—Ni uxintꞌi vachu ixtꞌatꞌiꞌukxuyatꞌi ni Jesús yu machaqaꞌ Nazaret.
Pero ni Pedro va jantu kalhitaulal,
va naul:
—Kitꞌin jantu ikmispay ni anchanuꞌ joꞌati.
Jantu ikmalaqasiy yu kintꞌaꞌun lhixaqalan.
Ex va taxtulcha maqspaꞌ taꞌan putanukanachal,
va tꞌasalcha laqataun puyux.
Ex chuncha yu maqtsukuꞌ aaqtaun laqtsꞌinchoqol ni Pedro,
lakjunil ni alati yu ancha ixtaꞌalinta,
va naul:
—Ni anchanuꞌ joꞌati vachu va xaqayntaun ni yuꞌuncha.
Pero yu Pedro aqtalaqtaun jantu kalhitaulal.
Ex taun panchꞌix val,
yu ancha ixtaꞌalinta va aaqtaun tajunchoqol ni Pedro,
va tanaul:
—Laqsaval ni uxintꞌi vachu va xaqayntaun ni yuꞌuncha.
Uxintꞌi vachu machaqa kꞌatꞌi xalakatꞌun Galilea.
Ex ni yucha vas jalakmasavalanil y laqxtoqnuꞌ naul:
—¡Jantu kmispay ni anchanuꞌ joꞌati yu tꞌaunatꞌik lhichivinin!
Ex va niman aaqtaun tꞌasachoqol ni puyux.
Ex chuncha ni Pedro va pastaklhicha tacha junil ni Jesús.
Va ixjunkanta:
“Tejkan jantukaꞌ tꞌasay aqtꞌuy ni puyux,
uxintꞌi va aqtꞌutucha kꞌanauneꞌe ni jantu kꞌimispꞌay.”
Ex ni Pedro va aqtaylcha pꞌas qalhun.